**Terry Reintke** (5. toukokuuta 1987 Gelsenkirchen) on saksalainen poliitikko. Hän on ollut Euroopan parlamentin jäsen vuodesta 2014. Reintke edustaa Liittouma 90/Vihreät-puoluetta. Euroopan parlamentissa hän kuuluu Vihreät / Euroopan vapaa allianssi -ryhmään, jonka varapuheenjohtaja hän on ollut vuodesta 2019 lähtien. Reintke on myös ollut toinen Euroopan parlamentin HLBTI-asioita käsittelevän laajennetun työryhmän puheenjohtajista vuodesta 2017 alkaen.

Ura
---

Reintke oli 14-vuotiaana mukana perustamassa Saksan vihreiden nuorten paikallisjärjestöä. Reintke opiskeli valtiotieteitä Berliinissä, Edinburghissa ja Sarajevossa vuosina 2006–2011. Hänen Freie Universität Berlin -yliopistossa kirjoittamansa opinnäytteen aiheena oli seksuaalinen väkivalta sodanjälkeisessä Bosniassa. Hän nousi vuonna 2010 Euroopan vihreiden nuorten johtokuntaan, jossa hän oli vuosina 2011–2013 järjestön tiedottaja. Hän oli noina vuosina myös Saksan liittopäivien jäsenen Ulrich Schneiderin avustaja.

Reintke oli ehdolla vuoden 2014 europarlamenttivaaleissa Saksassa edustaen Liittouma 90/Vihreät-puoluetta. Hänen vaaliteemoinaan olivat eurooppalainen sosiaali-, naisten- ja HLBT-politiikka. Reintke tuli valituksi. Reintke valittiin marraskuussa 2017 yhdeksi Euroopan parlamentin HLBTI-asioita käsittelevän laajennetun työryhmän kahdesta puheenjohtajasta.

Reintke osallistui 26. kesäkuuta 2016 Istanbulissa pidettyyn Pride-kulkueeseen. Paikallinen hallinto oli kieltänyt kulkueen järjestämisen ja määräsi sen hajotettavaksi. Poliisi otti Reintken kiinni mutta vapautti hänet pian. Eräitä muitakin saksalaisia vihreitä poliitikkoja otettiin kiinni tai pidätettiin heidän osallistuttuaan kulkueeseen.

Reintke jatkoi kauttaan Euroopan parlamentissa tultuaan valituksi Saksan europarlamenttivaaleissa 2019. Vaalien jälkeen hänet valittiin yhdeksi Vihreät / Euroopan vapaa allianssi -ryhmän varapuheenjohtajista. Hän oli jäsenenä Euroopan unionin ja Yhdistyneen kuningaskunnan parlamenttien yhteisessä brexit-toimikunnassa.

Poliittiset näkemykset
----------------------

Reintken Euroopan parlamentin täysistunnossa pitämä puhe, jossa hän kertoo häneen kohdistuneesta seksuaalisesta väkivaltatapauksesta ja vaatii tukea Istanbulin sopimukselle. Puhe ja tekstitys englanniksi.
Vuonna 2017 Reintke piti esillä Euroopan parlamentin täysistuntosalissa me too -kampanjan tunnusta ja kertoi julkisesti tapauksesta, jossa häneen käytiin käsiksi seksuaalisesti. Reintken mukaan me too -kampanjassa ei ole kyse "pelkästä mediahypetyksestä", ja hän vaati rakenteellista muutosta seksuaalisen väkivallan käsittelyyn.

Reintke arvosteli Unkarin pääministerin Viktor Orbánin pyrkimystä rajoittaa transihmisten laillista tunnustamista. Reintken mukaan laillinen tunnustaminen on "transihmisten suojelun pohja", jota ilman he "altistuvat laajalle syrjinnälle ja häirinnälle". Reintke ilmaisi myös tukensa Britannian translapsille ja -nuorille. Reintken mukaan Britanniassa on vihamielinen transvastainen feministinen liike, joka "on läikkymässä muihin osiin Eurooppaa". Reintken mukaan feminismissä on kyse "kaikkien sukupuolen vapauttamisesta".

Lähteet
-------

1. ↑  Reintke, Terry *Katalog der Deutschen Nationalbibliothek*. Viitattu 3.4.2022. (saksaksi)
2. 1 2  Terry Reintke Euroopan parlamentti. Viitattu 3.4.2022.
3. 1 2  Terry Reintke Heinrich-Böll-Stiftung. Viitattu 3.4.2022. (saksaksi, englanniksi)
4. ↑  Bureau Euroopan parlamentin HLBTI-laajennettu työryhmä. Viitattu 3.4.2022. (englanniksi)
5. ↑  Winter, Chase: German politicians among several detained at banned Istanbul gay pride event *Deutsche Welle*.  26.6.2016. Viitattu 3.4.2022. (englanniksi)
6. ↑  Greens/EFA group positions elected  12.6.2019. Vihreät / Euroopan vapaa allianssi. Viitattu 3.4.2022. (englanniksi)
7. ↑  von der Burchard, Hans ja de La Baume, Maïa: European Parliament approves new joint EU-UK Brexit assembly *Politico*.  5.10.2021. Viitattu 3.4.2022. (englanniksi)
8. ↑  Schultz, Teri: International Women's Day: Brussels slow to react to #MeTooEU *Deutsche Welle*.  8.3.2018. Viitattu 3.4.2022. (englanniksi)
9. ↑  Wakefield, Lily: European Union MEPs slam Hungary’s ‘outrageous, shocking yet not surprising’ attack on its own trans community *PinkNews*.  3.4.2020. Viitattu 3.4.2022. (englanniksi)
10. ↑  Parsons, Vic: Lesbian German MEP warns the UK’s ‘hateful’ radical feminist anti-trans rhetoric is spilling into other EU countries *PinkNews*.  28.5.2020. Viitattu 3.4.2022. (englanniksi)

Aiheesta muualla
----------------

* Kotisivut (saksaksi, englanniksi)

* Kuvia tai muita tiedostoja aiheesta **Terry Reintke** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |